和碧玉千峰詩
作者：顔頤仲
朝代：宋

paragraphs: 道在穹壤間，如日照萬國。
淳乾再中天，斯文荷申錫。
惟時朱夫子，一柱擎天力。
勉齋妙心傳，月印寒潭碧。
東野正始音，絕唱未易續。
昕庭萬言對，珠璣燦盈掬。
一麾壓南州，寒谷回春燠。
煌煌漳水珠，照燿崑山玉。
美哉巽齋守，傑構捐金錢。
橫經踞臯比，冠劍來三千。
賢侯揭新扁，偉觀還當年。
孰能踵公武，名蓋東南天。
經畬望有秋，譬彼田舍翁。
學道猶學醫，百脈期疏通。
立身尚名節，峻峙千仞峰。
勉哉蹈前修，毋與流俗同。